08. 07 sõit Panshiri orgu.  Org asub sadakond kilomeetrit linnast põhja pool. Rentisime minibussi 5000 afgaani eest terveks päevaks.  Piirkond on kurikuulus oma sõjaajaloo poolest ja ilmselt tuttav nii mõnelegi eestlasele. Väepealik Massoud, hüüdnimega Panshiri Lõvi, loputas siin Punaarmeed kõvasti. Org on kitsas ja sügav, tee kõrval voolab kiire mägijõgi ja ülalt vaadates on kõik nagu peo peal. Kõrvalteid pole ja igaüks, kes all liigub, on lihtne sihtmärk.  Lahingute ägedusest annavad aimu purustatud tankide vrakid ja maani mahapõletatud külade varemed. Taniil tankieksperdina pidas meile loengu väljapandud tehnikast. Osad aparaadid olid lahti kaanetatud nagu kilukarbid. Kui tabamuse tagajärjel lõhkeb ka tankis kaasas olev laskemoon, võib seitsmetonnine kuppel lennata 200 meetri kaugusele. Seda trikki oli siin mitmel korral katsetatud. Kõike seda oli loomulikult huvitav vaadata, kuid mõeldes selle peale, et tegemist ei ole Hollywoodi kulissidega vaid reaalselt  toimunud tragöödiaga, olid emotsioonid vastuolulised. Osalt peame ka meie olema tänulikud Panshiri Lõvile, et ta venelasi nii kõvasti kottis, et need lõpuks häbiga taganema pidid. Sõda Afganistaniga kurnas Nõukogude Liitu sel määral, et impeeriumi lagunemine sai võimalikuks ja meiegi seeläbi vabaks. See aga ei too tagasi kedagi neist, kes olid sunnitud valede lippude all ja valede ideede eest langema.  Orus on ka Massoudi mausoleum. Ta hukkus enesetapja rünnakus kaks päeva enne 11. septembrit 2001.  Teleoperaatotiks maskeerunud ründaja oli oma kaamerast pommi teinud ja lasi end koos väepealikuga õhku. Selline ajastatus lisab veelgi õli tulle konspiratsiooniteooriatele, et 9/11 taga on USA enda sisejõud, kuna teati, et pärast seda tuleb rünnak Afganistanile ja Massoud on väga vinske vastame.